Aleksey Glushchenko
Aleksey Danilovich Glushchenko (1934-yil 10-oktyabr, Ashxobod – 2011-yil 10-iyun) – mashinasozlik sohasidagi olim, Oʻzbekiston Fanlar akademiyasi akademigi (1984), texnika fanlari doktori (1971), professor (1973). Toshkent temir yoʻl muhandislari institutini tugatgan (1958). Toshkent teplovoz taʼmirlash zavodida (1958—1959), Oʻzbekiston Fanlar akademiyasi Mexanika va inshootlarning seysmik mustahkamligi institutida (1959—1960) ishlagan; 1990-yildan shu institutda boʻlim boshligʻi. Oʻzbekiston Fanlar akademiyasi Prezidiumi Mexanika va jarayonlarni boshqarish boʻlimi akademik kotibi (1984—1990). Ilmiy faoliyati paxta terish mashinalarini takomillashtirishga, transport mashinasozligi va lokomotiv xoʻjaligi nazariyasiga bagʻishlangan. „Shuhrat“ medali bilan mukofotlangan (1994).